*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*146. számú előterjesztés*

Bátaszék Város Önkormányzat Képviselő-testületének 2022. augusztus 31-én

15 órakor megtartandó ülésére

Döntés Városi Tanuszoda üzemeltetésének átadásáról

|  |
| --- |
| **Előterjesztő:** Dr. Bozsolik Róbert polgármester**Készítette** : Kondriczné dr. Varga Erzsébet jegyző Tóthné Lelkes Erika pénzügyi irodavezető **Törvényességi ellenőrzést végezte:** dr. Firle- Paksi Anna aljegyző**Tárgyalja:**valamennyi bizottság |

**Tisztelt Képviselő- testület!**

**Előzmények:**

Bátaszék Város Önkormányzata, az Önkormányzati és Területfejlesztési Minisztérium és az ALISCA BAU Építő Korlátolt Felelősségű Társaság 2006. november 30. napján Szolgáltatási Szerződést kötött a Bátaszéki Tanuszoda Projekt PPP konstrukció keretében történő megvalósítására. A PPP konstrukcióban készült beruházás megvalósult, a Bátaszéki Tanuszoda elkészült és 2008. május 13. napján használatbavételi engedély került kiadásra.

A Kormány 1219/2012. (VI. 26.) Korm. határozattal döntött az egyéb PPP konstrukciókban létesült sportlétesítményekről. A Korm. határozat 3. és 4. pontjában a Kormány felhatalmazta a nemzeti fejlesztési minisztert, hogy tegye meg a szükséges lépéseket a Sport XXI. Létesítményfejlesztési Program keretében létrejött tornaterem és tanuszoda létesítményekhez kapcsolódó PPP szerződések megszüntetése érdekében és az MNV Zrt. útján gondoskodjon a létesítmények állami tulajdonba kerüléséhez szükséges szerződések megkötéséről.

Fentiek alapján a Szolgáltatási Szerződést 2013. július 31-ével a felek egyhangúlag megszüntették, miután a Magyar Állam adásvételi szerződést kötött az Alisca Bau Kft.-vel.

2013. december 18. napján használat jogának alapításáról szóló megállapodás került aláírásra Bátaszék Város Önkormányzata, mint Használó és a Magyar Állam, mint tulajdonos között a Bátaszék 716/106/A hrsz. alatt felvett, természetben Bátaszék, Bezerédj u. 11. szám alatt található Tanuszoda használatára.

Végül – többszöri tárgyalásokat követően – 2014. október 10. napján állami vagyonba tartozó ingatlan ingyenes önkormányzati tulajdonba adásáról szóló megállapodás jött létre a Magyar Állam, mint tulajdonba adó és Bátaszék Város Önkormányzata, mint tulajdonba vevő között. Ezen megállapodás V. 5. pontja értelmében:

*„Amennyiben az Önkormányzat a célhoz kötött hasznosításra vonatkozó – jelen megállapodás szerinti – kötelezettségeinek részben vagy egészben nem tesz eleget vagy az Ingatlant nem hasznosítja, köteles az MNV Zrt. felszólítására, az abban meghatározott határidőig a jogsértő állapotot megszüntetni. A jogsértő állapot megszüntetésére szabott határidő elmulasztása esetén az Önkormányzat köteles a II. pontban rögzített becsült forgalmi értéknek a kötelezettség megsértésének napjától számított, a mindenkori jegybanki alapkamattal növelt összegét az MNV Zrt-nek a felszólítás kézhezvételétől számított 60 napon belül nemteljesítési kötbérként megfizetni.”*

A Bátaszéki Tanuszoda üzemeltetését, Bátaszék Város Önkormányzatával kötött szerződés alapján 2013. október 1. napjától a Bát-Kom 2004 Kft. látja el.

A BÁT-KOM 2004 Kft. 2022. évre összeállított üzleti tervét a január 26-i ülésén fogadta el a Testület.

A tervezett tevékenységek között a Tanuszoda 49.198.000 Ft bevétellel, 44.109.808 Ft kiadással került számbavételre, ez 5.088.192 Ft eredményt jelent, amit az általános költségek fedezeteként szerepeltetett a Kft. vezetése.

A bevételi oldalon az uszodai belépőkből származó bevételként 2.000.000 Ft, a Tankerület igénybevételével összefüggően 7.000.000 Ft, a gimnáziumi kedvezmény-kompenzálás bevételeként 198.000 Ft forrást tartalmaz a terv. **Legjelentősebb fedezet a tanuszoda üzemeltetésével összefüggően Bátaszék Város Önkormányzatának támogatása, mely a 2022. évi üzleti tervben 40.000.000 Ft összeggel került elfogadásra.**

**Az üzemeltetést jelenleg nehezítő körülmények:**

Az európai energiapiacon kialakult rendkívüli körülményekre tekintettel a Kormány energia-veszélyhelyzetet hirdetett, hét pontból álló intézkedési tervet fogadott el, ennek részeként a rezsicsökkentett gáz- és áram árát csak a lakossági átlagfogyasztás mértékéig biztosítja. A szigorító intézkedések az önkormányzati szférát, így a Tanuszoda üzemeltetését is érzékenyen érintik.

A villamos energia beszerzés 2022. üzleti tervben tervezett költsége 6.550.000 Ft. Az idei évben az uszoda vonatkozásában várhatóan további **14,7 millió Ft** villamosenergia-költséggel lehet kalkulálni, így a 2022. évi villamosenergia-költség várhatóan 21.250.000 Ft.

A gázenergia ellátás vonatkozásában alapvetően az MVM Next Kft-vel kötött egyetemes szolgáltatási szerződés van érvényben szeptember hónap végéig. Szeptember 30-ig a meglévő 4,4175 Ft/MJ piaci árral, október 1-jétől azonban a tanuszoda vonatkozásában jelenleg a piacon beszerezhető, az eddig lefolytatott közbeszerzésekből nyert információ szerinti 23 Ft/MJ árral számoltunk, ez nettó 784 Ft/m3 árnak felel meg. Ez alapján a tervezett 3.550.000 Ft előirányzathoz képest további több mint **14 millió Ft** többletforrás kellene a gázenergia kiadások kezelhetősége érdekében. **Így összességében elmondható, hogy a 2022. évi üzlet tervben szereplő 40 millió forint Önkormányzati támogatás további 28,7 millió forinttal kellene megemelni, amelynek fedezete nem áll rendelkezésre az önkormányzat 2022. évi költségvetésében, ezért már ebben az évben bizonytalan, hogy működtetni tudjuk a létesítményt.**

A villamosenergia és a gázenergia beszerzése a 2023. évben rendkívül bizonytalan, de az elmondható, hogy jelentősen meg fogja haladni a 2022. évi költségeket, ezáltal a Tanuszoda önkormányzat általi üzemeltetése még kétségesebb.

A város sportéletében kiemelt szerepet tölt be a Tanuszoda. A babaúszás, az óvodai úszásoktatás, az általános iskolai és a gimnáziumi mindennapos testnevelés biztosítása, a BSE versenysport tevékenysége, tömegsport rendezvények, bátaszéki lakosok és a környező településekről érkezők mind-mind használják városunk Tanuszodáját.

Mindezek alapján belátható, hogy nagyon fontos, hogy a Tanuszoda működjön városunkban, de a fent felvázoltak alapján látható, hogy önkormányzatunk anyagi lehetőségei alapján már megkérdőjelezhető, hogy önkormányzati forrásból fenn tudjuk tartani a létesítményt, **ezért javasoljuk, hogy az önkormányzatunk kezdeményezze a Tanuszoda üzemeltetésre történő átadását Magyar Állam részére.**

***H a t á r o z a t i j a v a s l a t :***

**a bátaszéki tanuszoda üzemeltetése Magyar Állam részére történő átadásának kezdeményezésére**

Bátaszék Város Önkormányzatának Képviselő-testülete;

1. kezdeményezi, és kérelmezi a Bátaszék, Bezerédj u. 9. szám alatt lévő, 716/106/A. helyrajzi számon felvett, „földhasználati jog alapján létesült épület: Tanuszoda” megnevezésű, 1397 m2 területű ingatlan üzemeltetésre történő átadását a Magyar Állam részére,
2. felhatalmazza a polgármestert, hogy az ingatlan üzemeltetésre adásával kapcsolatos eljárás során teljes jogkörben eljárjon, és valamennyi nyilatkozatot megtegyen,
3. felhatalmazza a polgármestert, hogy a Tanuszoda üzemeltetésre történő átadására vonatkozó megállapodást Magyar Állam képviseletében eljáróval aláírja.

*Határidő:* 2022. december 31.

*Felelős:* Dr. Bozsolik Róbert polgármester

(a megállapodás aláírásáért)

*Határozatról értesül:* Honvédelmi Minisztérium, dr. Schmidt Ádám

 sportért felelős államtitkár

 Nemzeti Sportközpontok

 Bát-Kom 2004 Kft.

 Bátaszéki KÖH pénzügyi iroda

 irattár